איגוד הפסיכיאטריה בהסתדרות הרפואית יקיים ביום ג' הקרוב (13 בדצמבר), כנס תחת הכותרת "ממשבר להזדמנות", שיוקדש לעתיד הפסיכיאטריה בישראל. הכנס יתקיים במלון "ליאונרדו" שרתון סיטי טאוור בתל אביב.
מאות מנהלים בכירים ממערך הפסיכיאטריה בישראל הבטיחו את השתתפותם בכנס, ובין הדוברים בו יהיו מנכ"ל משרד הבריאות, משה בר סימן טוב; יו"ר ההסתדרות הרפואית, פרופסור לאוניד אידלמן; מנכ"לית ההסתדרות הרפואית, עו"ד לאה ופנר; יו"ר איגוד הפסיכיאטריה, פרופסור חיים בלמקר; ד"ר צבי פישל; נשיא התאחדות הפסיכיאטריה האירופית (EPA), פרופסור וולפגנג גייבל; מנכ"ל המרכז הרפואי לבריאות הנפש "לב השרון", ד"ר שמואל הרשמן; מנכ"לית בית החולים הפסיכיאטרי מזור, פרופסור אילנה קרמר; יו"ר האגודה לזכויות החולה, שמוליק בן יעקב.
אחד הפאנלים בכנס יוקדש לסיקור התקשורתי של הרפואה הפסיכיאטרית בישראל בשנה החולפת, וישתתפו בו ד"ר פישל; עו"ד ויו"ר הועדות הפסיכיאטריות המחוזיות במשרד הבריאות, ד"ר שמואל וולפמן; מומחה למשפט רפואי, עו"ד עדי ניב יגודה וכן נציגת הפורום הארצי למשפחות פגועי נפש, "עוצמה".
לקראת הכנס אמר פרופסור בלמקר: "על פי תחזיות שונות, כ-30% מבני האדם יסבלו ממחלה פסיכיאטרית כלשהי במהלך חייהם ו-26% ממקרי הנכויות בישראל נובעות מתחלואה נפשית. די בכך כדי להבהיר כי אין תחליף לרפואה הפסיכיאטרית בכל חברה חופשית שהיא. הפסיכיאטר מהווה גשר בין עולמם של פגועי הנפש לבין הקהילה. עם זאת, תחום הפסיכיאטריה בישראל מתמודד עתה עם תשתית דלה במשאבים ובכוח אדם מקצועי ועם תנאי עבודה קשים".
לדבריו, "כל אלו הובילו בחודשים האחרונים לביקורת ציבורית נוקבת שניתן לה ביטוי נרחב בתקשורת הכללית. מערכת הרפואה הפסיכיאטרית בישראל תורמת רבות לקהילה המדעית וזוכה להכרה בינלאומית - אך על מקבלי ההחלטות להבין כי אם ישראל לא תשכיל להשוות את תנאי עולם הפסיכיאטריה בארץ לזה שזוכים בו במערב – לא נצליח למלא את חובתנו הרפואית, הפסיכולוגית והמוסרית למטופלים שבאחריותנו".